Man by Tygerberg-hospitaal doodgeskietArgieffoto ŉ Polisie-ondersoek is van stapel gestuur nadat ŉ man Dinsdag in die parkeerarea van die Tygerberg-hospitaal in die Wes-Kaap doodgeskiet is. Lt.kol. André Traut, Wes-Kaapse polisiewoordvoerder, het die voorval aan Maroela Media bevestig. Volgens Traut is ŉ man van Elsiesrivier omstreeks 11:15 in die parkeerarea deur twee verdagtes doodgeskiet waarna die verdagtes op die vlug geslaan het. Die motief vir die voorval is onbekend. Traut kon nie in die stadium meer inligting oor die slagoffer se beserings verskaf nie. Laticia Pienaar, woordvoerder van die hospitaal, het die skietvoorval bevestig, maar alle navrae na die Wes-Kaapse polisie verwys. Niemand is nog in verband met die voorval in hegtenis geneem nie, het Traut gesê. Daar word intussen berig dat die man glo ŉ bendelid was.